Na temelju članka 107. stavka 9. Zakona o odgoju i obrazovanju u osnovnoj i srednjoj školi ( „Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18. ) i članka 50. Statuta Centra za odgoj i obrazovanje „Ivan Štark“, Osijek, Školski odbor Centra za odgoj i obrazovanje „Ivan Štark“, Osijek, na 29. sjednici održanoj dana 07. ožujka 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U CENTRU ZA ODGOJ I OBRAZOVANJE „IVAN ŠTARK“, OSIJEK**

1. **OPĆE ODREDBE**

*Predmet pravilnika*

 Članak 1.

Ovim se Pravilnikom o načinu i postupku zapošljavanja ( u daljnjem tekstu: Pravilnik ) u Centru za odgoj i obrazovanje „Ivan Štark“, Osijek ( u daljnjem tekstu: Centar ) uređuje način i postupak provedbe natječaja u Centru kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Centru uputio Ured državne uprave Osječko-baranjske županije, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Centra o provedenom postupku.

 Članak 2.

 Na izbor i imenovanje ravnatelja Centra ne primjenjuju se odredbe ovog Pravilnika.

 *Rodna jednakost*

 Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA I VREDNOVANJA KANDITATA**

*Zasnivanje radnog odnosa u Centru*

Članak 4.

Radni odnos u Centru zasniva se ugovorom o radu na temelju natječaja koji raspisuje ravnatelj Centra uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

*Objava i sadržaj natječaja*

Članak 5.

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Centra i oglasnoj ploči Centra.

Rok za primanje prijava kandidata na natječaj je osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Centra i oglasnoj ploči Centra.

Natječaj treba sadržavati:

* naziv i sjedište Centra,
* naziv radnog mjesta za koje se raspisuje natječaj s naznakom broja izvršitelja,
* vrijeme na koje se sklapa ugovor o radu, određeno ili neodređeno,
* puno ili nepuno radno vrijeme i broj sati tjedno na koje se sklapa ugovor o radu,
* opće i posebne uvjete za radno mjesto za koje se raspisuje natječaj,
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,
* obvezu testiranja kandidata, ako se planira
* naznaku zapreka za zasnivanje radnog odnosa u Centru iz članka 106. Zakona i naznaku

dokaza koji se prilaže,

* napomenu da je kandidat koji se poziva na pravo prednosti pri zapošljavanju na temelju

posebnog zakona obvezan uz prijavu priložiti svu propisanu dokumentaciju prema posebnom zakonu,

* naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,
* naznaku da će se kandidatom prijavljenim na natječaj smatrati samo osoba koja podnese

pravodobnu i potpunu prijavu te ispunjava formalne uvjete iz natječaja,

* naznaku probnog rada ako se ugovora,
* rok za podnošenje prijava,
* naznaku da se na natječaj mogu javiti osobe oba spola,
* naznaku da je prijavu potrebno vlastoručno potpisati,
* naznaku web-stranice Centra, ako se planira testiranje, na kojoj će se objaviti područje provjere, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja ili vrijeme i mjesto razgovora (intervjua),
* naznaku o načinu dostavljanja prijave i adresu Centra na koju se podnose prijave s potrebitom dokumentacijom,
* naznaku da se isprave prilažu u neovjerenoj preslici i
* naznaku u kojem se roku i na koji način obavještavaju kandidati o rezultatima natječaja
* naznaku da kandidat prijavom na natječaj daje suglasnost za obradu osobnih podataka u svrhu provedbe natječaja.

*Povjerenstvo za vrednovanje kandidata*

Članak 6.

Povjerenstvo za vrednovanje kandidata prijavljenih na natječaj i kandidata koje je u Centar uputio Ured državne uprave ( u daljnjem tekstu: Povjerenstvo ) imenuje odlukom ravnatelj Centra.

Povjerenstvo ima najviše tri člana, od kojih je jedan član ravnatelj, drugi tajnik, a treći član djelatnik Centra s potrebnim obrazovanjem i stručnim zvanjem vezano za utvrđivanje znanja, sposobnosti i vještina kandidata u postupku natječaja.

Član povjerenstva ne može biti osoba kojoj je kandidat član uže obitelji. Članom uže obitelji smatraju se: supružnik, srodnici po krvi u pravnoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj i djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati, te osoba koja s radnikom živi u izvanbračnoj zajednici.

Članovi Povjerenstva potpisuju izjavu o nepostojanju sukoba interesa s kandidatima.

*Djelokrug rada povjerenstva za vrednovanje kandidata*

Članak 7.

 Povjerenstvo obavlja slijedeće poslove:

* utvrđuje koje su prijave na natječaj pravodobne i potpune
* utvrđuje listu kandidata prijavljenih na natječaj odnosno kandidata koje je u Centar uputio ured državne uprave koji ispunjavaju formalne uvjete iz natječaja za pravodobne i potpune prijave i kandidate s te liste upućuje na testiranje i intervju,
* utvrđuje sadržaj testiranja (područja provjere, pravne i druge izvore za pripremu kandidata za testiranje), te vrijeme trajanja testiranja,
* objavljuje na web stranici Centra područja provjere za pripremu kandidata za testiranje, vrijeme i mjesto održavanja testiranja,
* utvrđuje identitet kandidata prije testiranja na temelju odgovarajuće identifikacijske isprave,
* provodi testiranje i razgovor (intervju) s kandidatima,
* objavljuje na web stranici Centra rezultat testiranja i poziv kandidatima na razgovor (intervju)
* utvrđuje rang –listu kandidata na temelju rezultata provedenog testiranja i razgovora (intervjua),
* izrađuje izvješće o provedenom postupku i sastavlja rang listu kandidata

Članak 8.

 Testiranje se neće provesti u slučajevima:

- ukoliko nijedna prijavljena osoba na natječaj ne ispunjava uvjete natječaja,

- ukoliko je broj osoba prijavljenih na natječaj koje ispunjavaju uvjete natječaja, isti ili manji od broja traženog u natječaju.“

Članak 9.

Rok za objavu vremena i mjesta održavanja testiranja je najmanje pet dana prije dana određenog za testiranje.

 Članak 10.

Kandidat isprave prilaže u neovjerenoj preslici. Neovjerene preslike isprava Centar ne vraća kandidatu nakon završetka natječaja.

Izabrani kandidat je obvezan dostaviti Centru izvornike isprava prije zaključivanja ugovora o radu.

Osoba koja nije podnijela pravodobnu ili potpunu prijavu ili ne ispunjava formalne uvjete natječaja, ne smatra se kandidatom u postupku natječaja. Centar ne obavještava ovu osobu o razlozima zašto se ne smatra kandidatom natječaja.

*Provjera kandidata*

Članak 11.

Vrednovanje kandidata Povjerenstvo utvrđuje putem testiranja i razgovora (intervjua).

Centar je obvezan kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

Testiranju mogu pristupiti kandidati s liste kandidata iz članka 7. stavka 1. točke 2. ovog Pravilnika.

Kandidat koji nije pristupio testiranju ili intervjuu smatrat će se da je povukao prijavu na

natječaj.

*Rezultati provjere*

Članak 12.

 Nakon obavljenog testiranja kandidata Povjerenstvo utvrđuje rezultat testiranja za svakog kandidata koji je pristupio testiranju. Vrednuje se svaki odgovor na pitanje iz testa bodovima od 0 do 5.

 Smatra se da je kandidat zadovoljio ako ima najmanje 60% bodova.

Kandidat koji ne zadovolji na testiranju ne ostvaruje pravo na pristup razgovoru (intervjuu.)

*Razgovor (intervju)*

Članak 13.

Na razgovor (intervju) s Povjerenstvom pozivaju se kandidati koji ostvare pravo na pristup intervjuu.

Rezultat testiranja i poziv kandidatima na razgovor (intervju) objavljuje Povjerenstvo na web stranici Centra u skladu s propisima o zaštiti osobnih podataka.

Povjerenstvo u razgovoru s kandidatom utvrđuje znanja, sposobnosti, interese i motivaciju kandidata za rad u Centru.

Svaki član Povjerenstva vrednuje rezultat razgovora (intervjua) bodovima od 0 do 10 bodova.

Smatra se da je kandidat zadovoljio na razgovoru (intervjuu) ako je ostvario najmanje 60% bodova od ukupnog broja bodova svih članova Povjerenstva.

*Rang-lista i izvješće o provedenom postupku*

Članak 14.

Nakon provedenog razgovora (intervjua), Povjerenstvo utvrđuje rang-listu kandidata prema ukupnom broju bodova ostvarenih na testiranju i intervjuu, izrađuje izvješće o provedenom postupku koje potpisuje svaki član Povjerenstva. Uz izvješće se prilaže rang-lista kandidata.

*Stupanje na snagu*

Članak 15.

Ovaj Pravilnik stupa na snagu osmog dana od dana objave na oglasnoj ploči Centra.

Pravilnik stupa na snagu osmog dana od dana objave na oglasnoj ploči i mrežnoj stranici Centra, a primjenjuje se od dana dobivanja suglasnosti Ureda državne uprave u Osječko – baranjskoj županiji.

**KLASA**: 003-05/19-02/1

**URBROJ**:2158-26/19-01/3

Osijek, 16. prosinca 2019. godine

Predsjednica školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Ljiljana Karanović

Pravilnik je objavljen na oglasnoj ploči i mrežnoj stranici Centra dana 19. prosinca 2019. godine.

 Ravnateljica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 mr. sc. Edit Lemal, dipl. defektolog